- Matthew
- <
- 10
- >

10
Nifeidena vene 12
(Mk 3.13–19; Lk 6.12–16)
1 Kamini Iesu ini usi dina vene 12 raka nisi niegogo resi vima no meki resi deda gauka tau vakoi moi buni rigi vava maro. 2 Ye mina nifeidena vene 12 di roka roka bi: ouresi bi Simon (ini roka yokoi bi Peter) ma ini usika Andrew; Zebedee di mida mida James ma ini dubuini John; 3 Philip ma Bartholomew; Thomas ma Matthew, fore butu rena amiye; Alphaeus di mida James, ma*Bura bedakai ka Lebbaeus, kaere ini baba di roka bi nufa. Thaddaeus; 4 Simon kaere bi zealot†zealot; bura bedakai Canaannufa. amiye yokoi ma Judas Iscariot kaere bi Iesu siri reyo.
Mina amiye 12 di moimai
(Mk 6.7–13; Lk 9.1–6)
5 Iesu yaku mina amiye 12 bi ago gira masi vava dudu nifeideyo: “Tutubena idana vene di gagani o Samaria vene di taoniri bi dibo ga refa. 6 Idu Israel vene, mamoe boiyo reyadi kana, ina rofu maka difa. 7 Disi nirausi regedi, ‘Sei di ourefeidena amena sana omari bi negau niyo!’✡Lk 10.4–12 8 Gauka moi buni risi muyena edadisi‡muyena edadisi; bura bedakai mina ago nufa de. refera nufa moi ruaka risi vima no meki rebigedi. Mina bi voi de resi moiyadi, ye mana rofu ka obini bi ga moifa. 9 Yi foketari bi goro, siriva o fore kopa mina ga moifa; 10 ida digasa dura ga moifa, varuka remanu, yuka ro o yukana ka ga moifa, adina moimai redo amiye bi ini iruku moi mana bi buni.✡1 Cor 9.14; 1 Tim 5.18
11 “Ye goina taoni o rautu dui regasa amiye yokoi kaere bi buni baku regedi vonisi, bi ini yavari amegedi bogo ferei digedi mamo. 12 Ye mina yava dui regasa mina ago nifa, ‘Uka amuta bi yasa.’ 13 Mina yava vene bi buni vonisi, yi uka amuta bi mina yavari amego; idu buni de vonisi, bi yi uka amuta maro bi dairi moigedi. 14 Ma goina amiye ya moi dui de regedi o yi ago de neidegedi, mina taoni o yavari ferei digasa yi yuka di budoka usi eyarefa.✡Acts 13.51 15 Rama ya nida, Sei di kota rego medari Sodom ma Gomorrah taoni vene di esika esika moigedi bi keika, idu mina taoni vene di esika esika moigedi bi tora gade!✡Gen 19.24–28; Mt 11.24
Esika esika mana di vegu baegedi
(Mk 13.9–13; Lk 21.12–17)
16 “Mokefa; na yaku mamoe kana sufa di gadeva auna di fogori ya nifeideida. Ye aruma kana mokei mona resi pune erena kana ave nifa.✡Lk 10.3 17 Ma amiye rofu nari refa, ini adina bi kanisoro vene di vanari ya siri resi ini usa usa yavari ya buburu vai regedi.✡Mk 13.9–11; Lk 12.11–12; 21.12–15 18 Na dada gavana ma kini ka kota reyaganedi ya moi erokoko rei bogedi, ina rofu ma tutubena idana vene rofu nai ago ninegau regedi. 19 Ye kota regi ya afei bogediri, beika nigedi o gokai ago rofu mokena toe ga moiyagane, adina beika nigedi bi minari maka ya mago. 20 Adina mina kaere yaku ago nigo bi ya yaku de, idu bi yi Baba di Vima yaku ya dudu ago nibigo.
21 “Ma usika ourena yaku usika ourena muyena rofu siri rego, ma baba yaku ini mida rofu makai rego; ma mida mida yaku ini nono baba rofu tourage regedi ma umuyegedi.✡Mk 13.12; Lk 21.16 22 Amiye tau gade yaku nai roka dada ya rofu gubuyo regedi, idu kaere are rei gira rego bogo ari metonari mamo bi moi vegu rigo.✡Mt 24.9, 13; Mk 13.13; Lk 21.17 23 Taoni yokoiri ya esika esika magediri, bi taoni yokoiri ori di. Rama iniye ya vene rofu ya nida, Israel di taoni tau vakoi ebu resi dina koderi Amiye di mida dego.
24 “Usi dina amiye ini oteimana amiye ebu rena de rego; moimai rei tavoi redo amiye ka ini varika amiye ebu rena de rego.✡Lk 6.40; Jn 13.16; 15.20 25 Buni bi usi dina amiye bi ini oteimana amiye kana nigo ma moimai rei tavoi redo amiye ka ini varika amiye kana nigo. Yava biyaguna amiye di roka bi Beelzebul§Beelzebul; bura bedakai Beelzebub nufa. vo niyadi, dada besa bi ini yava vene makai nifafana rebigedi!✡Mt 9.34; 12.24; Mk 3.22; Lk 11.15
Iesu egira ago maro
(Lk 12.2–7)
26 “Mina dada amiye rofu bi ori ga refa, adina beika bou riyadi bi moi ogau rigedi, ma beika sui niyadi bi erau nigedi.✡Mk 4.22; Lk 8.17 27 Beika mukunari ya nida, bi vabarari dudusa nifa, ma beika kiya mumugu ago dudu neideyadi, bi yava tebori are resi nirausi refa. 28 Ma roaita maka umuyesi vima umuyegi anua regedi vene rofu bi ori ga refa, idu Sei rofu maka ori refa, kaere bi ita mokari roaita ma vima vakoi moi no rego vava nufa. 29 Erena keika remanu di davana bi fore keika yokoi dudu ba? Mina resi erena keika yokoi mina konori de yarei tavoi rego, idu yi Baba siko diba nigo mamo. 30 Ma yi ada iye tau vakoi ka gokaisanu amedo bi duaiya reyo. 31 Mina dada ori ga refa; ya amiye bi isivaga iniye, erena keika tau gade kana de!
Keriso niogau rena ma fufuta mana
(Lk 12.8–12)
32 “Ye kaere yaku amiye di nemokori niogau rego ina bi nai, na yaku ka nai Baba omari di nemokori makai niogau regida. 33 Idu kaere yaku amiye di nemokori na fufuta mago, na ka nai Baba omari ini nemokori fufuta magida.✡2 Tim 2.12
Uka amuta de, idu bainasi
(Lk 12.51–53; 14.26–27)
34 “Ga mokefa na mina konori deyaka bi uka amuta moi soka reyaka. Na bi uka amuta de moi deyaka, idu amiye tau gade okuna bainasi magi deyaka. 35 Adina na deyaka bi rumana mida yaku ini babasa, vefa yaku ini nonosa, ma radiyaka tora yaku ini radiyakasa iniye iniye utama okuyaganedi.✡Mic 7.6 36 Amiye di tuma vene bi kaere ini yava yokoi makari amededi vene.
37 “Kaere amiye ini nono o baba rofu uka tora masi na rofu uka keika mago vene bi nai usi dina bi kode; ma kaere amiye ini rumana o rema mida rofu uka tora masi na rofu uka keika mago, bi nai usi dina bi kode tora. 38 Ma kaere amiye ini satauro de uakaisi na usi baego, bi na usi dina egere de.✡Mt 16.24; Mk 8.34; Lk 9.23 39 Kaere ini vegu maina rego, bi de moigo, ma kaere na dada ini vegu youfeidego, bi moigo.✡Mt 16.25; Mk 8.35; Lk 9.24; 17.33; Jn 12.25
Obini bedakai
(Mk 9.41)
40 “Kaere ya moi dui rego, bi na moi dui rego, ma kaere na moi dui rego, bi kaere yaku na nifeideyo moi dui rego.✡Mk 9.37; Lk 9.48; 10.16; Jn 13.20 41 Kaere amiye yaku Sei di ago nido amiye moi dui rego, adina ina bi Sei di ago nido amiye, bi Sei di ago nido amiye di obini moigo. Ma kaere amiye yaku mokena rorobo amiye moi dui rego, adina ina bi mokena rorobo amiye, bi mokena rorobo amiye di obini moigo. 42 Ma kaere amiye nai usi dina amiye kana, bi amiye yokoi, kaere bi roka de nufa, ina rofu koru itu biyori maka mago, rama ya nida, ina bi rama iniye ini obini de youfeidego.”

- Matthew
- <
- 10
- >

*10:3: Bura bedakai ka Lebbaeus, kaere ini baba di roka bi nufa.

†10:4: zealot; bura bedakai Canaannufa.

✡10:7: Lk 10.4–12

‡10:8: muyena edadisi; bura bedakai mina ago nufa de.

✡10:10: 1 Cor 9.14; 1 Tim 5.18

✡10:14: Acts 13.51

✡10:15: Gen 19.24–28; Mt 11.24

✡10:16: Lk 10.3

✡10:17: Mk 13.9–11; Lk 12.11–12; 21.12–15

✡10:21: Mk 13.12; Lk 21.16

✡10:22: Mt 24.9, 13; Mk 13.13; Lk 21.17

✡10:24: Lk 6.40; Jn 13.16; 15.20

§10:25: Beelzebul; bura bedakai Beelzebub nufa.

✡10:25: Mt 9.34; 12.24; Mk 3.22; Lk 11.15

✡10:26: Mk 4.22; Lk 8.17

✡10:33: 2 Tim 2.12

✡10:35: Mic 7.6

✡10:38: Mt 16.24; Mk 8.34; Lk 9.23

✡10:39: Mt 16.25; Mk 8.35; Lk 9.24; 17.33; Jn 12.25

✡10:40: Mk 9.37; Lk 9.48; 10.16; Jn 13.20

© 2011-2016 Wycliffe Bible Translators, Inc.