- 1 Corinth vene
- <
- 5
- >

5
Koa rena vegu duburi
1 Rama ya vene di utari koa rena vegu di sina na nioteimaradi, ma makai kana bi tutubena idana vene di utari de vata niyo, adina amiye yokoi yaku vadema aeyo nokaisa varedo.✡Deut 22.30 2 Ya yaku ni-ika rededi! Idu ya bi iriyeduka resi isaka nibiyagadu. Mina reyo amiye yi utari meki rei feidefa. 3 Ma gokai ya rofu nai roaita bi gaima iniye, idu vima dudu bi yasa ameida; ma mironari kana, mina kana vegu reyo amiye sena moi kota aeyaka. 4 Varika amiye Iesu di roka dudu egogo regedi ma na nai vima bi yasa amegori, bi uni Varika amiye Iesu di vava dudu 5 mina amiye moi Satani mafa, ini roaita moi no riyaine, ye Varika Amiye*Bura bedakai ka Iesu nufa. di medari, bi ini vima moi vegu riyainedi dada.
6 Yi ni-ika rena bi buni de. Ya ya diba ba ide, yeast bubudo keika farava mekuna noibanuri moi urudo?✡Gal 5.9 7 Yeast kori bi moi makufa, ye farava mekuna ruaka niyaganedi, adina rama iniye ya bi yeast nufa de. Adina Keriso, uni Ferei ebu rena irakuna di Mamoe mida, bi sena vegu no rofu ori sisika kana†Bura bedakai ka una rofu nufa. umuyeyadi.✡Ex 12.5 8 Mina dada, yeast kori dudu irakuna bi moi ada ga rebinadi, mina bi gubuyo ma no, idu yeast de nufa beredi dudu, mina bi mokena yokoi maka ma ago rama dudu mini.✡Ex 13.7; Deut 16.3
9 Nai bura renari niyaka koa rededi venesa auta ga refa. 10 Idu ini adina, bi diya mina kono tora noibanu di koa rededi vene, o udu rededi vene, o duma duma rededi vene, o ofa sei nivakededi vene, adina makai kana vonisi, bi mina kono tora noibanu ferei digedi. 11 Idu gua na yaku ya vene rofu bura reida bi usika ourena yokoi di roka nufa ma amiye diba nidedi ina bi koa redo, o udu redo, o ofa sei nivakedo, o amiye kovai nido, o koru gira tau gade irido, o duma duma redo vonisi, bi auta ga refa. Mina kana amiyesa iruku ka irina ga rebifa.
12 Adina na bi beika resi etofaro vene moi kota regida? Ya bi ekalesia vene di fogori vene moi kota reyaganedi. 13 Idu Sei yaku etofaro vene moi kota rego. “Amiye no yi utari meki rei feidefa.”✡Deut 13.5; 17.7

- 1 Corinth vene
- <
- 5
- >

✡5:1: Deut 22.30

*5:5: Bura bedakai ka Iesu nufa.

✡5:6: Gal 5.9

†5:7: Bura bedakai ka una rofu nufa.

✡5:7: Ex 12.5

✡5:8: Ex 13.7; Deut 16.3

✡5:13: Deut 13.5; 17.7

© 2011-2016 Wycliffe Bible Translators, Inc.